Intercape ‘geskok’ ná dodelike busongelukAgt mense is dood in die busongeluk naby Welkom. (Foto: SA Polisiediens) Die busoperateur Intercape sê sy bestuur sal ten volle met die owerhede saamwerk om die oorsaak van vanoggend se dodelike busongeluk in die Vrystaat te bepaal. Die bus was van Durban na Upington onderweg. “Intercape is geskok deur en hartseer oor die ongeluk. Ons wil ons diepste meegevoel met die families van die oorledenes betuig. Intercape betreur die ongeluk,” het Pieter Louw, woordvoerder van Intercape, gesê. Volgens die Vrystaatse departement van gesondheid is agt mense dood toe die bus vanoggend kort voor 05:00 naby Welkom in die Vrystaat omgeslaan het. Vier van die slagoffers was kinders. Altesame 46 mense is in die ongeluk beseer. Een van die busbestuurders (32) het kort ná die voorval selfmoord gepleeg, het die departement gesê. Hy het hom naby die ongelukstoneel opgehang. “Ten tyde van die ongeluk was daar 53 passasiers op die bus, sowel as twee bestuurders,” het Louw gesê. Senior amptenare van die busdiens is reeds na die toneel gestuur om mense by te staan. Louw het gesê die bus was padwaardig en het twee weke gelede ŉ sertifiseringstoets ondergaan. “Die busbestuurder was opgelei en is aangestel as ŉ professionele bestuurder. Die bestuurder was ook bekend met die spesifieke roete,” het hy gesê. Die busdiens het ŉ 24-uur‑krisissentrum beskikbaar gestel om alle passasiersnavrae oor die ongeluk te hanteer. Montseng Tsui, LUR vir gesondheid in die Vrystaat, het intussen ook haar medelye met die families van die oorledenes, sowel as die oorlewende passasiers betuig.